Oud-Leeurugbyspeler in huis doodgeskietJohan Kemp, voormalige rugbyspeler vir die Leeus, is Donderdagoggend deur drie inbrekers in sy huis in Randburg, Johannesburg, doodgeskiet. “Drie mans het Donderdagaand omstreeks 02:00 by die huis in Fontainebleau, Randburg, ingebreek,” het lt.kol. Lungelo Dlamini, woordvoerder van die polisie, aan Maroela Media bevestig. “Hulle het Kemp in sy slaapkamer oorval en drie keer in die bors geskiet.” Sy vrou, Elaine, was glo elders in die huis en het die skote gehoor. “Die mans het haar gedreig en juweliersware, twee selfone en ‘n skootrekenaar gesteel. Hulle het op die gesin se Corsa-motorsleutels aangedring.” Hulle het met die motor gevlug. Sy vrou Elaine het aan Beeld gesê haar man was ‘n natuurliefhebber en vredesmaker. “Hy het vir sy kinders geleef,” het Elaine gesê. Hul twee seuntjies, onderskeidelik twee en vier jaar oud, is ongedeerd. Volgens Dlamini is daar geen teken van forseerde toegang tot die huis nie. Die gesin se twee honde is met ‘n mes gesteek, maar het die voorval oorleef. “Niemand is nog in verband met die voorval in hegtenis geneem nie,” het Dlamini gesê. Kemp het in 2002 vir die Goue Leeus in die Vodacom-beker gespeel. Een van sy voormalige spanmaats, Cobus Grobbelaar, het hom as “vriendelik met ‘n goeie sin vir humor” beskryf. -SAPA